વ્યાખ્યાનમાં સમગ્ર સભાને “અમૃતના સંતાનો”, એવુ સંબોધન કરી સ્વામીજીએ જે કહ્યુ તે વિશ્વના કરોડો લોકો માટે સુવિચાર બની જવાનુ હતુ. તેઓએ કહ્યુ કે “તમને પાપીઓ કહેવાનુ હિન્દુઓ નકારી કાઢે છે. તમે તો ઇશ્વરના સંતાન છો, અક્ષય સુખના ભાગીદાર છો, પવિત્ર અને પૂર્ણ આત્માઓ છો. અરે ઓ પૃથ્વી ઉપરના દિવ્ય આત્માઓ! તમે પાપી? મનુષ્યને પાપી કહેવો એ જ પાપ છે. ઓ સિંહો ઊભા થાઓ અને ‘અમે ઘેટાં છીએ’ એવા ભ્રમને ખંખેરી નાખો. તમે અમર આત્માઓ છો, મુક્ત છો, ધન્ય છો. તમે જડપદાર્થ નથી. શરીર નથી; જડપદાર્થ તમારો દાસ છે, તમે એના દાસ નથી”. સમગ્ર વિશ્વએ આ પ્રકારના વાક્યો પ્રથમવાર જ સાંભળ્યા હતા તેમજ હિન્દુ ધર્મ વિશે તેઓ જે પૂર્વધારણા બાંધતા હતા તે સમગ્ર બાબતને સ્વામીજીએ સ્પષ્ટ કરી દીધી હતી.